***Ministru kabineta atbildes projekts***

**Latvijas Republikas Saeimas**

**Ilgtspējīgas attīstības komisijai**

**Latvijas Republikas Saeimas**

**Tautsaimniecības, agrārās, vides un reģionālās politikas komisijai**

Jēkaba iela 11, Rīga, LV-1811

saeima@saeima.lv

*Par Latvijas Republikas Saeimas Ilgtspējīgas attīstības komisijas 2016. gada 13. oktobra vēstuli Nr. 142.9/17-21-12/16 un Latvijas Republikas Saeimas Tautsaimniecības, agrārās, vides un reģionālās politikas komisijas 2016. gada 19. oktobra vēstuli Nr. 142.9/8-16-12/16*

 Ministru kabinets ir iepazinies ar Latvijas Republikas Saeimas **Ilgtspējīgas attīstības komisijas** (turpmāk – Komisija) 2016. gada 13. oktobra vēstuli Nr. 142.9/17-21-12/16 par Komisijas lēmumu uzdot Vides aizsardzības un reģionālās attīstības ministrijai (turpmāk – VARAM):

 1. Līdz 2017.gada 1.jūnijam sagatavot kūdras nozares attīstības stratēģiju;

 2. Līdz 2017.gada 2.janvārim izstrādāt grozījumus likumā “Par zemes dzīlēm”, paredzot, ka zemes dzīļu izmantošanas licenci ar mērķi veikt kūdras ieguvi izsniedz un valsts vai pašvaldības zemi kūdras ieguvei iznomāt vai nodot lietošanā uz termiņu līdz kūdras atradnes izstrādes beigām.

 Komisija arī uzdevusi sagatavot grozījumus likumā “Par iedzīvotāju ienākuma nodokli” un “Par valsts sociālo apdrošināšanu” līdztekus sezonas darbiem nosakot kūdras ieguvi.

Ministru kabinets ir iepazinies ar Latvijas Republikas Saeimas **Tautsaimniecības, agrārās, vides un reģionālās politikas komisijas** 2016. gada 19. oktobra vēstuli Nr. 142.9/8-16-12/16 par ierosinājumu:

1. VARAM līdz 2017.gada 1.jūnijam sagatavot kūdras nozares attīstības stratēģiju;

2. VARAM līdz 2017.gada 2.janvārim kopā ar nozari pārstāvošajām organizācijām izstrādāt grozījumus likumā “Par zemes dzīlēm”, paredzot, ka valsts vai pašvaldības zemi kūdras ieguvei iznomāt vai nodot lietošanā uz termiņu līdz kūdras atradnes izstrādes beigām, ieskaitot arī rekultivāciju. Saglabāt terminētu zemes dzīļu izmantošanas licenci un paredzēt atvieglotu kārtību tās pagarināšanai, ja tā vēl nepieciešama kūdras atradnes izstrādei līdz tās beigām, kā arī sekojošai rekultivācijai.

3. Labklājības ministrijai sagatavot grozījumus likumā “Par iedzīvotāju ienākumu nodokli” un “Par valsts sociālo apdrošināšanu”, nosakot darbu, kas saistīts ar kūdras ieguvi, kā sezonas rakstura darbu.

 Ministru kabinets ir izvērtējis abu komisiju rosinātos uzdevumus un pauž savu nostāju.

1. Informējam, ka atbilstoši izteiktajiem priekšlikumiem, VARAM ir izstrādājusi grozījumus **likumā “Par zemes dzīlēm”** (pielikumā) attiecībā uz valsts vai pašvaldības zemes nomu Atbilstoši Komisijas lēmumam grozījumi ir saskaņoti ar Latvijas Kūdras ražotāju asociāciju un lielāko valsts zemes iznomātāju pārstāvi AS “Latvijas Valsts meži”, kā arī apspriesti ar Latvijas Pašvaldību savienību. Likumprojekts tiks virzīts atbilstoši normatīvajos aktos noteiktajai kārtībai.
2. Informējam, ka VARAM līdz 2017.gada jūnijam sadarbībā ar nozari izstrādās kūdras nozares attīstības stratēģiju.
3. Attiecībā uz grozījumiem **likumā “Par iedzīvotāju ienākuma nodokli”**, līdztekus sezonas rakstura darbiem nosakot kūdras ieguvi, uzskatām, ka šādus grozījumus pašlaik izdarīt nebūtu lietderīgi. Speciālo iedzīvotāju ienākuma nodokļa režīmu sezonas laukstrādniekiem ar 2014. gada 1. jūniju ieviesa ar mērķi mazināt nelegālo nodarbinātību un negodīgu konkurenci. Iesniedzot minētos likuma “Par iedzīvotāju ienākuma nodokli” grozījumus, likumprojekta anotācijā tika norādīts, ka līdz 2018. gada 1. februārim ir jāizvērtē sezonas laukstrādnieku ienākuma nodokļa ieviešanas gaita un rezultāti, tādējādi konstatējot vai speciālā nodokļu režīma ieviešana sezonas laukstrādniekiem sevi ir attaisnojusi un ir sasniegti iecerētie mērķi.

Savukārt, saskaņā ar **likuma „Par valsts sociālo apdrošināšanu”** 3. pantu valsts sociālās apdrošināšana ir pasākumu kopums, ko organizē valsts, lai apdrošinātu personas vai tās apgādībā esošas personas riskus zaudēt darba ienākumus apdrošināšanas riska iestāšanās gadījumā. Sociālās apdrošināšanas pamatprincips paredz solidaritāti starp sociālās apdrošināšanas iemaksu veicējiem un sociālās apdrošināšanas pakalpojumu saņēmējiem. Jebkurš izņēmumus valsts sociālās apdrošināšanas obligāto iemaksu (turpmāk – obligātās iemaksas) veikšanā rada attiecīgi izņēmumus sociālās apdrošināšanas pakalpojumu aprēķinā vai izmaksā, bet valstij sociālās apdrošināšanas pakalpojumi vismaz minimālā līmenī būs jānodrošina, un tas būs uz citu obligāto iemaksu veicēju rēķina. Tādejādi obligātās iemaksas nav tas nodoklis, kurā paplašināt izņēmuma gadījumus.

 Līdz 2018. gada 1. februārim tiks veikts laukstrādnieku ienākuma nodokļa ieviešanas izvērtējums, tomēr šobrīd pieejamā informācija liecina, ka rezultatīvie rādītāji nav sasniegti.

Līdz ar to uzskatām, ka pirms speciālā iedzīvotāju ienākuma nodokļa režīma laukstrādniekiem kompleksā izvērtējuma, būtu pāragri spriest par šī režīma paplašināšanu, iekļaujot tajā kūdras ieguves nozarē strādājošos.

 Pielikumā:

1.Likumprojekts “Grozījumi likumā “Par zemes dzīlēm” uz divām lapām (datne VARAMLik\_311016\_ZDZnoma);

2. Likumprojekta “Grozījumi likumā “Par zemes dzīlēm” anotācija uz piecām lapām (datne VARAMLik\_081116\_ZDZnoma);

3. AS “Latvijas Valsts meži” 2016. gada 31. oktobra saskaņojums uz divām lapām (datne VARAMInf\_081116\_ LVM);

4. Latvijas Kūdras ražotāju asociācijas saskaņojums uz divām lapām (datne VARAMInf\_081116\_LKRA).

 Ar cieņu,

Ministru prezidents M.Kučinskis

ŠIS DOKUMENTS IR ELEKTRONISKI PARAKSTĪTS AR DROŠU ELEKTRONISKO PARAKSTU UN SATUR LAIKA ZĪMOGU